9 SAMOSTALNIH IZLOŽBI

*Ako želiš jezgro, slomi ljusku.*

Šta te sprečava?

Prepreke su sastavni deo društvenog života, neretko mogu biti dragoceni učitelji. Međutim, ako se iznova i iznova multiplikuju bez suočavanja i rešavanja, bilo kakvi sistemi (emotivni, društveni, ekonomski, zdravstveni, itd.) mogu da okoštaju, postanu samodovoljani i izgube svoju svrhu. Tada jedini spas može biti lom, i to baš nalik pucanju metaforične ljubavne priče glavnog junaka filma *Antonijevo razbijeno ogledalo* Dušana Makavejeva iz 1957. godine.

U recentnim društvenim okolnostima čini se kao da je polje kulture iluzija nesposobna da izađe u susret izuzetno teškoj realnosti, iako su pritisci bez sumnje veliki. U odsustvu autorefleksije, ispražnjene od kritičkog potencijala, institucije su postale same sebi najveća prepreka, a jezgro i svrha postojanja sakriveni su čvrstim omotačem obmana i izgovora.

*Njiva hoće motiku, a ne molitvu.*

Korak ka lomljenju ljuske jeste preuzimanje odgovornosti i konkretnih akcija. U nastojanju da otvori raspravu o tome kome pripada kultura i za koga se ona proizvodi u okolnostima turbulentnih društveno-političkih zbivanja, Kulturni centar Beograda istupa u javni prostor sa združenim izložbenim formatom *9 SAMOSTALNIH IZLOŽBI*. Ideja da samostalne izložbe umetnica i umetnika programom predviđene u tri galerijska prostora, održe u jednom izlagačkom terminu, svoje uporište ima najpre u apsolutnoj neuslovnosti i neizvesnosti rada u kulturi. Naziv je takođe i spekulativnog tipa jer pored sedam samostalnih izložbi koje će biti realizovane, u ovoj neobičnoj formi ukazuje i na dve koje su otkazane.

*Teško nogama pod ludom glavom.*

Institucionalna i nezavisna kulturna scena do sada su se suočavale sa bezbroj izazova, pri čemu je distinkcija između uslova rada u obe često manje bitna imajući u vidu slične probleme, oličene najpre u prekarnim pozicijama anagžovanih odnosno zaposlenih. Napuknuća i frakcije usled mnogostrukih prepreka dovele su do maksimalne polarizacije na sceni.

Prevazilaženje ovih razdvajanja i uspotavljanje stabilnosti scene, čija jedinstvenost ne postoji bez zajedništva dva entiteta, traži odgovornost svih učesnika, promišljenost i prihvatanje diverziteta kao prednosti u zajedničkom delovanju i životu.

*Jezik kosti nema, ali kosti lomi.*

Kakav je to jezik?

Pomenuti izložbeni format zato ima za cilj da prikaže raznolike i društveno mišljene doprinose umetnica i umetnika ne bi li reafirmisao profesionalni integritet, uspostavio samokritiku, ali i ukazao na mnoštvo različtih perspektiva.

Raznovrsnost i autentičnost glasova koji govore u ime svih nas oslikava primer jedinstva u toj različitosti. Bez potrebe da se prave paralele i distinkcije u radu učesnika, sedam istovremenih samostalnih izložbi predstavljaju priliku za preispitivanje konvencionalnih pristupa radu, prezentacije i komunikacije umetnosti danas.

Situacija u kojoj se nalazi celo društvo je presedan, pa otud ovaj hibrid *9 SAMOSTALNIH IZLOŽBI* treba videti kao poetični odmak od samog sebe, poziv na ples ili dašak povetarca na u jeku letnje žege.

*Pesma nas je održala, njojzi hvala.*

Jer

*Ko peva, zlo ne misli.*

*A ko želi da peva, uvek će naći pesmu.*